Diari Oficial de la Generalitat Valenciana


Sumari del DOGV 9942, del 23-09-2024 (2024/9498)

ORDE 8/2024, de 16 de setembre, per la qual s'establixen les bases reguladores i la convocatòria de les ajudes destinades a compensar econòmicament els operadors del sector de l'aqüicultura de la Comunitat Valenciana pels costos addicionals en què hagen incorregut a conseqüència de la guerra d'agressió de Rússia contra Ucraïna, i es convoquen per a l'any 2024.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9942

Data del DOGV
:   23-09-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/9498

CVE
:   MKSN-M-9015-6288

Data del document
:   16-09-2024

Organisme emissor
:   Conselleria d'Agricultura, Aigua, Ramaderia i Pesca

Tipus de document
:   Ordre

Anàlisi jurídica

 Descriptors 

:   * ajuda pública
    * aqüicultura
    * pesca marítima

ÍNDEX

PREÀMBUL

Article 1. Bases reguladores

Article 2. Convocatòria

Article 3. Eficàcia i data d’efectes

Disposició addicional. Clàusula de no-incidència pressupostària

Disposició final.

ANNEX I. Bases reguladores de la concessió d’ajudes destinades a compensar econòmicament els operadors del sector de l’aqüicultura de la Comunitat Valenciana pels costos addicionals en què hagen incorregut a conseqüència de la guerra d’agressió de Rússia contra Ucraïna

CAPÍTOL I

Aspectes generals.

Primera. Objecte i àmbit de les ajudes.

Segona. Beneficiàries.

Tercera. Requisits de les beneficiàries.

Quarta. Cofinançament i import de l’ajuda.

Quinta. Marc normatiu.

Sexta. Obligacions de les beneficiàries.

Sèptima. Incompatibilitat de l’ajuda.

Octava. Requisits de notificació, comunicació o exempció.

Novena. Informació relativa al tractament de dades de caràcter personal.

Dècima. Publicitat, transparència, subministrament d’informació i dades obertes.

Onzena. Òrgans competents.

CAPÍTOL II

Procediment de concessió i pagament

Dotzena. Forma i termini de presentació de les sol·licituds.

Tretzena. Instrucció del procediment.

Catorzena. Avaluació de les sol·licituds.

Quinzena. Resolució i pagament.

Setzena. Reintegrament.

Dessetena. Actuacions de comprovació, control i inspecció de les ajudes.

Dihuitena. Responsabilitats i règim sancionador.

ANNEX II. Convocatòria d’ajudes en l’exercici 2024

Primer. Objecte de l'ajuda, gastos subvencionables i finalitat.

Segon. Cofinançament i intensitat de les ajudes.

Tercer. Forma i termini de presentació de les sol·licituds.

Quart. Documentació que ha d'acompanyar a la sol·licitud.

Quint. Criteris de valoració de sol·licituds.

Sext. Resolució.

Sèptim. Mitjans de notificació i publicació.

Octau. Recursos.

Nové. Informació relativa al tractament de dades de caràcter personal. Protecció de dades.

Dècim. Publicitat, transparència, subministrament d'informació i dades obertes.

PREÀMBUL

El conflicte armat entre Rússia i Ucraïna, iniciat el 24 de febrer de 2022, ha tingut un impacte significatiu en diversos sectors econòmics de la Unió Europea, particularment en el sector de la pesca i l’aqüicultura. Els operadors d’estos sectors s’han vist greument afectats per la interrupció del flux comercial de productes bàsics essencials, molts dels quals procedixen de Rússia i Ucraïna.

Esta alteració en la cadena de subministrament ha provocat una greu escassetat de matèries primeres clau per a la producció pesquera i aqüícola, que ha causat un augment considerable dels costos i una desestabilització significativa del mercat. La incertesa generada pel conflicte ha dificultat la previsibilitat en l’adquisició d’inputs, que ha afectat els operadors dels sectors de la pesca i de l’aqüicultura en tota la Unió Europea, inclosa la Comunitat Valenciana.

L’alteració comercial va afectar de manera especialment aguda les empreses durant els anys 2022 i 2023, ja que va crear desafiaments per a mantindre la producció i la rendibilitat. Este context va obligar a l’adopció de mesures de suport tant a escala europea, nacional, en què s’inclouen iniciatives específiques a la Comunitat Valenciana, dirigides tant a les empreses com a la ciutadania.

Amb tal motiu, el Reglament (UE) núm. 508/2014 del Parlament Europeu i del Consell, de data de 15 de maig de 2014, relatiu al Fons Europeu Marítim i de Pesca (d’ara en avant Reglament FEMP), ha sigut objecte de modificació mitjançant l’aprovació del Reglament (UE) núm. 2022/1278, del Parlament i del Consell de data de 18 de juliol de 2022. Esta modificació afecta, entre altres, a l’article 68 del Reglament FEMP, ja que s’afig un apartat 3 que establix la possibilitat que l’FEMP atorgue ajudes destinades a compensar econòmicament els operadors del sector de la pesca i l’aqüicultura, pel seu lucre cessant i pels costos addicionals en què hagueren incorregut a causa de la pertorbació del mercat causada per la guerra d’agressió de Rússia contra Ucraïna i els seus efectes en la cadena de subministrament de productes de la pesca i l’aqüicultura.

Per a abordar estes conseqüències, a escala nacional, el Govern espanyol va promulgar el Reial decret llei 6/2022, de 29 de març, pel qual s’adopten mesures urgents en el marc del Pla Nacional de resposta a les conseqüències econòmiques i socials de la guerra a Ucraïna. Esta normativa establix una sèrie d’accions específiques per a mitigar els impactes econòmics i socials derivats del conflicte, en què s’inclouen mesures concretes de finançament en l’article 35, per a fer front als costos addicionals derivats de l’increment dels costos de producció en aqüicultura.

D’acord amb la modificació del Reglament FEMP, i l’adaptació del Programa Operatiu per a Espanya de l’FEMP 2014-2020, esta orde establix una línia d’ajudes per a compensar els operadors del sector d’aqüicultura de la Comunitat Valenciana per l’augment del preu del gasoil dels vaixells auxiliars d’aqüicultura, i del pinso i de l’oxigen a conseqüència de la guerra de Rússia contra Ucraïna. Amb esta mesura es busca mitigar els impactes econòmics causats per la pertorbació en la cadena de subministrament, amb l’oferiment d’un alleujament financer als operadors per a afrontar els costos addicionals que afecten la seua sostenibilitat i continuïtat operativa.

Davant d’este marc comunitari, és necessari publicar unes bases reguladores que establisquen el procediment per a la concessió de determinades ajudes, d’acord amb la normativa esmentada anteriorment i, al mateix temps, convocar estes ajudes per a l’any 2024, amb la finalitat de donar suport al sector aqüícola amb mesures que tinguen l’objectiu de compensar-lo econòmicament per les conseqüències de la guerra d’Ucraïna. Estes ajudes estaran cofinançades per la Unió Europea a través del Fons Europeu Marítim i de Pesca (FEMP), d’acord amb la nova redacció de l’article 68 del Reglament (UE) núm. 508/2014.

En virtut del que s’ha exposat, de conformitat amb el que es preveu en l’article 164.e de la Llei 1/2015, de 6 de febrer, d’hisenda pública, del sector públic instrumental i de subvencions, i donada la naturalesa excepcional d’estes ajudes destinades a compensar els sobrecostos patits per l’aqüicultura com a resultat del conflicte entre Rússia i Ucraïna, així com la imminent finalització del període de finançament de les subvencions amb fons FEMP, es considera necessari aprovar conjuntament les bases reguladores i la convocatòria.

La regulació establida en estes bases reguladores complix amb la Llei 15/2022, de 12 de juliol, integral per a la igualtat de tracte i la no discriminació, que té per objecte garantir i promoure el dret a la igualtat de tracte i no discriminació, i respectar la igual dignitat de les persones seguint els articles 9.2, 10 i 14 de la Constitució. D’acord amb l’ordenament jurídic, les administracions públiques no subvencionaran, bonificaran o prestaran ajudes públiques a aquelles persones físiques o jurídiques, públiques o privades, sancionades per resolució administrativa ferma per alguna de les infraccions qualificades de molt greus, en els termes i terminis previstos en el títol IV d’esta llei. En cap cas podran tampoc atorgar ajudes que tinguen per objecte la realització d’una activitat o el compliment d’una finalitat que atempte, encoratge o tolere pràctiques qualificades d’infraccions en el títol citat.

Així mateix, la iniciativa normativa complix amb els principis de necessitat i eficàcia, ja que està justificada pels interessos que perseguix. S’establixen les bases reguladores per a la concessió d’ajudes per a finançar l’increment del cost de determinats inputs al sector pesquer i aqüícola, a conseqüència de la pertorbació del mercat causada per la guerra de Rússia contra Ucraïna.

Igualment, concorda amb el principi de proporcionalitat, ja que conté la regulació imprescindible per a aconseguir l’objectiu de garantir els fins perseguits, i imposa només les condicions que establix la normativa europea i l’espanyola.

De la mateixa manera, complix el principi de seguretat jurídica, ja que és coherent amb el dret de la Unió Europea i la resta de l’ordenament jurídic, seguint els principis de claredat i de certesa, que en facilite el coneixement i la comprensió.

D’altra banda, és coherent amb els principis d’eficiència, ja que assegura la màxima eficàcia dels seus postulats per a garantir que les ajudes arriben d’una manera àgil a totes les entitats beneficiàries.

Pel que fa al principi de transparència, han sigut consultats els sectors afectats i ha sigut sotmesa als tràmits propis de la participació pública, això és, consulta pública i tràmits d’audiència i informació públiques, de conformitat amb l’article 133.1 de la Llei 39/2015, d’1 d’octubre, del procediment administratiu comú de les administracions públiques i els articles 15 i 16 de la Llei 4/2023, de 13 d’abril, de participació ciutadana i foment de l’associacionisme de la Comunitat Valenciana.

D’acord amb l’article 164.a de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, les ajudes regulades en esta orde estan incloses en el Pla estratègic de subvencions 2024-2026 de la Conselleria d’Agricultura, Ramaderia i Pesca, aprovat mitjançant la resolució de 5 d’abril de 2024.

D’acord amb l’article 49 de la Llei orgànica 5/1982, d’1 de juliol, de l’Estatut d’Autonomia de la Comunitat Valenciana, la Generalitat té competència exclusiva en matèria de pesca en aigües interiors, marisqueig, aqüicultura, caça i pesca fluvial i lacustre. Confraries de pescadors.

Correspon la gestió de les ajudes comunitàries relacionades amb este àmbit a la Conselleria d’Agricultura, Aigua, Ramaderia i Pesca. Per tant, és necessari que esta conselleria establisca les bases reguladores que definisquen el procediment per a la concessió de determinades ajudes, d’acord amb la normativa prèviament mencionada. L’objectiu és proporcionar suport al sector pesquer i aqüícola mitjançant mesures que compensen les conseqüències derivades de la guerra a Ucraïna.

A estes bases, pel seu caràcter de subvenció, li és aplicable la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s’aprova el Reglament de la Llei 38/2003, de 17 de novembre, general de subvencions, així com la Llei de Pressupostos de la Generalitat per a l’exercici 2024 i altra normativa aplicable preceptiva.

Una vegada vistos els preceptes legals citats, la Llei 39/2015, d’1 d’octubre, del procediment administratiu comú de les administracions públiques, i altres normes aplicable general i pertinent.

Havent complit els tràmits d’audiència i d’informació pública del projecte d’orde, i havent complit els tràmits d’informe previ preceptiu de l’Advocacia General de la Generalitat i de la Intervenció Delegada d’acord amb l’article 165.1 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions, a l'empara del que es disposa en este article, en relació amb el Decret 17/2024, de 12 de juliol, del president de la Generalitat, pel qual es determinen el número i la denominació de les conselleries i les seues atribucions, i el Decret 81/2024, de 12 de juliol, del Consell, pel qual establix l'estructura orgànica bàsica de la Presidència i de les conselleries de la Generalitat, fent ús de les facultats que em conferix l’article 28 de la Llei 5/1983, de 30 de desembre, del Consell, i a proposta del director general amb competències en pesca i aqüicultura,

ORDENE

*Article 1. Bases reguladores*

S’aproven les bases reguladores de la concessió d’ajudes, destinades a compensar econòmicament els operadors de l’aqüicultura de la Comunitat Valenciana pels costos addicionals en què hagen incorregut a conseqüència de la guerra d’agressió de Rússia contra Ucraïna, en els termes arreplegats en l’annex I.

*Article 2. Convocatòria*

Convocar per a l’any 2024 les ajudes destinades a compensar econòmicament els operadors de l’aqüicultura de la Comunitat Valenciana pels costos addicionals en què hagen incorregut a conseqüència de la guerra d’agressió de Rússia contra Ucraïna, en els termes arreplegats en l’annex II.

*Article 3. Eficàcia i data d’efectes*

Esta orde tindrà eficàcia i efecte l’endemà de la publicació en el *Diari Oficial de la Generalitat Valenciana*.

DISPOSICIÓ ADDICIONAL

*Única. Clàusula de no-incidència pressupostària*

L’aprovació d’estes bases no implica, per si mateixa, obligacions econòmiques directes en els pressupostos de la Generalitat, sense perjuí de les possibles convocatòries que puguen efectuar-se d’acord amb la consignació pressupostària que s’establisca en l’exercici corresponent.

DISPOSICIÓ FINAL

*Única*

Contra esta orde, que posa fi a la via administrativa, es podrà interposar un recurs potestatiu de reposició davant del mateix òrgan que la dicta, en el termini d’un mes comptat des de l’endemà de la publicació, d’acord amb el que es disposa en els articles 123 i 124 de la Llei 39/2015, d’1 d’octubre, del procediment administratiu comú de les administracions públiques, o bé directament un recurs contenciós administratiu, en el termini de dos mesos comptats des de l’endemà de la publicació, de conformitat amb el que s’establix en la Llei 29/1998, de 13 de juliol, reguladora de la jurisdicció contenciosa administrativa.

ANNEX I

*Bases reguladores de la concessió d’ajudes destinades a compensar econòmicament els operadors del sector de l’aqüicultura de la Comunitat Valenciana pels costos addicionals en què hagen incorregut a conseqüència de la guerra d’agressió de Rússia contra Ucraïna*

CAPÍTOL I

*Aspectes generals*

*Primera. Objecte i àmbit de les ajudes*

1. Les ajudes estan destinades a compensar econòmicament els aqüicultors pels costos addicionals en què hagen incorregut a conseqüència de la guerra d’Ucraïna.

Els costos objecte de compensació, per increment de preus, són els que s’indiquen a continuació:

– Consum de gasoil dels vaixells auxiliars d’aqüicultura entre l’1 de març de 2022 i el 31 de desembre de 2023, els dos dies inclosos.

– Consum de pinsos i oxigen dels establiments d’aqüicultura durant el període comprés entre l’1 de juliol de 2022 i el 31 de desembre de 2023, els dos dies inclosos.

2. Estes ajudes estan regulades en l’article 68.3 del Reglament (UE) núm. 508/2014, del Parlament Europeu i del Consell, de 15 de maig de 2014, relatiu al Fons Europeu Marítim i de Pesca (d’ara en avant el Reglament FEMP), modificat pel Reglament (UE) 2022/1278 del Parlament Europeu i del Consell de 18 de juliol de 2022 pel que fa a les mesures específiques per a mitigar les conseqüències de la guerra d’agressió de Rússia contra Ucraïna en les activitats pesqueres i aqüícoles i atenuar els efectes de la pertorbació del mercat causada per eixa guerra d’agressió en la cadena de subministrament de productes de la pesca i l’aqüicultura.

3. Per a la consecució d’este objectiu, l’ajuda s’articula en la prioritat 5, objectiu 1, mesura 3 del Reglament de l’FEMP, que es referix a mesures de comercialització.

|  |  |
| --- | --- |
| *Prioritat/objectiu/mesura* | *Art. R(UE)508/2014* |
| 5.1.3 Mesures de comercialització | 68.3 |

*Segona. Beneficiàries*

Podran ser beneficiàries de les subvencions, sense perjuí de reunir els altres requisits establits en estes bases, les empreses aqüícoles.

A l’efecte d’estes bases, es considera com a empresa aqüícola les persones físiques, jurídiques, i entitats sense personalitat jurídica, titulars d’establiments que es dediquen a la realització d’activitats d’aqüicultura en qualsevol o en totes les seues fases d’explotació, cria, cultiu o reproducció, situades en les zones terrestres, maritimoterrestre o marítima, i que tinguen les seues instal·lacions a la Comunitat Valenciana.

En cas que l’ajuda se sol·licite per als costos addicionals derivats del consum de combustible dels vaixells auxiliars d’aqüicultura, podran ser beneficiàries de l’ajuda les persones armadores de l’embarcació que siguen titulars d’establiments d’aqüicultura a la Comunitat Valenciana.

Els establiments d’aqüicultura hauran de ser de titularitat de l’empresa sol·licitant durant els períodes de referència indicats en l’article 1 de les bases presents. Així mateix, en el cas de les ajudes per als costos de combustible dels vaixells auxiliars d’aqüicultura, les persones sol·licitants hauran de ser armadores de les embarcacions i titulars dels establiments d’aqüicultura durant els períodes assenyalats.

*Tercera. Requisits de les beneficiàries*

1. Les persones beneficiàries de les ajudes regulades en estes bases estaran subjectes als requisits següents:

a) Per a les sol·licituds d’ajudes pels sobrecostos del gasoil dels vaixells auxiliars d’aqüicultura, seran beneficiaris els armadors d’estos vaixells que, al mateix temps, siguen també titulars d’establiments d’aqüicultura, a més, hauran de tindre esta doble condició durant el període de l’1 de març de 2022 al 31 de desembre de 2023.

b) Per a les sol·licituds d’ajudes corresponents a sobrecostos d’alimentació i d’oxigen, cal ser titulars d’establiments d’aqüicultura, condició que hauran d’acreditar també durant del període de l’1 de març de 2022 al 31 de desembre de 2023.

c) Les referides instal·lacions, establiments o explotacions han de tindre autorització de l’activitat d’aqüicultura i estar inscrites en el Registre general d’explotacions ramaderes (REGA) o en el Registre d’establiments d’aqüicultura (REA) en el moment de presentació de la sol·licitud d’ajuda i durant el període elegible, des de l’1 de març de 2022 al 31 de desembre de 2023, els dos dies inclosos.

Els vaixells auxiliars hauran d’estar inscrits en el Registre general de la flota pesquera durant este mateix període.

d) Quan es tracte d’entitats sense personalitat jurídica, haurà de fer-se constar expressament en la sol·licitud la quota de participació de cada un dels membres que la componen, que tindran igualment la condició de beneficiaris. Llevat que es dispose una altra cosa en la sol·licitud, es considerarà que cada membre assumirà els compromisos derivats de la sol·licitud i rebrà un percentatge de la subvenció equivalent a la quota de participació en l’entitat. En qualsevol cas, haurà de nomenar-se un representant o un apoderat únic de l’entitat, amb poders suficients per a complir les obligacions que, com a beneficiari, corresponen a l’entitat. No podrà dissoldre’s l’entitat fins que haja transcorregut el termini de prescripció que preveuen els articles 39 i 65 de la Llei 38/2003, de 17 de novembre, general de subvencions.

e) Confirmar que les factures aportades amb la sol·licitud es corresponen amb productes que s’utilitzen íntegrament en el procés de la producció i no són conseqüència de l’augment de l’estoc per a consums futurs o per a la seua comercialització o venda a tercers, així com que les quantitats justificades són coherents amb el consum mitjà efectiu realitzat en anys anteriors. Este fet s’acreditarà amb la declaració responsable inclosa en el model de sol·licitud.

f) Acreditar, amb anterioritat a dictar-se la proposta de resolució de concessió, que està al corrent en el compliment de les seues obligacions tributàries, davant de la Seguretat Social, i de no tindre pendent de pagament cap altre deute amb l’Administració pública de la comunitat autònoma de Galícia.

g) Figurar d’alta en l’Agència Estatal de l’Administració Tributària dins dels epígrafs relacionats amb l’aqüicultura, des de l’1 de març de 2022 fins al 31 de desembre de 2023.

Les possibles beneficiàries, en formalitzar la seua sol·licitud, se sotmetran al compliment de les condicions que s’establisquen en esta orde per a les ajudes en matèria d’aqüicultura, tant per al pagament de les subvencions com per a la concessió i altres requisits exigibles per la normativa vigent que siga aplicable.

2. Les persones beneficiàries han de complir amb la norma sobre integració de persones amb discapacitat o, si és el cas, l’exempció, d’acord amb el que es disposa en el Decret 279/2004, de 17 de desembre, del Consell de la Generalitat, pel qual es regulen mesures en els procediments de contractació administrativa i de concessió de subvencions per al foment de l’ocupació de les persones amb discapacitat.

3. No podran ser beneficiàries de les ajudes:

a) La persona sol·licitant en la qual concórrega alguna de les prohibicions arreplegades en l’apartat 2 de l’article 13 de la Llei 38/2003, de 17 de novembre, general de subvencions.

b) D’acord amb l’article 13.3 bis de la Llei 38/2003, general de subvencions, per a subvencions d’import superior a 30.000 euros, quan les persones o entitats sol·licitants siguen únicament subjectes inclosos en l’àmbit aplicable de la Llei 3/2004, de 29 de desembre, per la qual s’establixen mesures de lluita contra la morositat en les operacions comercials, no podran obtindre la condició de persona o entitat beneficiària les empreses que incomplisquen els terminis de pagament previstos en la llei citada.

Esta circumstància s’acreditarà per part de les societats que, d’acord amb la normativa comptable, puguen presentar un compte de pèrdues i guanys abreujat, de conformitat amb el que es preveu en l’article 26 del reglament d’esta llei. Per a les societats que, d’acord amb la normativa comptable, no puguen presentar un compte de pèrdues i guanys abreujat, s’establix la necessitat d’acreditar el compliment dels terminis legals de pagament mitjançant una certificació emesa per un auditor inscrit en el Registre oficial d’auditors de comptes, que atendrà el termini efectiu dels pagaments de l’empresa client amb independència de qualsevol finançament per al cobrament anticipat de l’empresa proveïdora.

c) Qui estiga subjecte a una orde de recuperació d’ajudes a conseqüència d’una decisió prèvia de la Comissió Europea que les declare il·legals i incompatibles amb el mercat comú.

d) Qui tinga pendent de pagament l’obligació per reintegrament de subvencions o una sanció ferma pendent de pagament per infracció de la normativa maritimopesquera.

4. De conformitat amb el que s’establix en l’article 10.1 i 3 del Reglament (UE) núm. 508/2014, de 15 de maig, de 2014, no seran admeses en els termes i durant els terminis d’inadmissibilitat establits en el Reglament delegat (UE) 2015/288, de la Comissió, de 17 de desembre de 2014, pel qual es complementa el Reglament (UE) núm. 508/2014, de 15 de maig, pel que fa al període de temps i les dates en relació amb la inadmissibilitat de les sol·licituds i en el Reglament delegat (UE) 2015/2252, de la Comissió, de 30 de setembre de 2015, pel qual es modifica el Reglament delegat (UE) 2015/288 pel que fa al període d’inadmissibilitat de les sol·licituds d’ajuda del Fons Europeu Marítim i de Pesca, les sol·licituds d’ajuda presentades per operadors que es troben en algun dels següents supòsits:

a) Haver comés infracció greu d’acord amb l’article 42 del Reglament (CE) núm. 1005/2008 del Consell, o amb l’article 90.1 del Reglament (CE) núm. 1224/2009. El període d’inadmissibilitat serà de 12 mesos des de la fermesa de la resolució.

b) Estar o haver estat en els últims 24 mesos involucrat en l’explotació, gestió o propietat dels vaixells inclosos en la llista comunitària dels vaixells INDNR (pesca il·legal no declarada i no reglamentada) o de vaixells que estiguen o hagen estat en els últims 12 mesos enarborant el pavelló de països considerats tercers països no cooperants, a l’empara del Reglament (CE) núm. 1005/2008 del Consell, de 29 de setembre de 2008, pel qual s’establix un sistema comunitari per a previndre, descoratjar i eliminar la pesca il·legal, no declarada i no reglamentada.

c) Haver comés algun dels delictes establits en els articles 3 i 4 de la Directiva (UE) 2024/1203 del Parlament Europeu i del Consell, d’11 d’abril de 2024, relativa a la protecció del medi ambient mitjançant el dret penal i per la qual se substituïxen les directives 2008/99/CE i 2009/123/CE

d) Haver comés infraccions greus de la política pesquera comuna, definides com a tals en altres actes legislatius adoptats pel Parlament Europeu i el Consell.

e) Haver comés un frau, tal com es definix en l’article 3 de la Directiva (UE) 2017/1371, en el marc de l’FEP o l’FEMP. Totes les sol·licituds d’ajuda FEMP presentades per este operador seran inadmissibles a partir de la primera decisió oficial per la qual s’establisca el frau. En este sentit, el període d’inadmissibilitat s’estendrà fins al final del període d’ajudes de contribució FEMP.

5. Les prohibicions d’obtindre subvencions afectaran també les empreses en les quals, per raó de les persones que les regixen o d’altres circumstàncies, puga presumir-se que són continuació o que deriven (per transformació, fusió o successió) d’altres empreses en què hagen concorregut aquelles.

6. En el supòsit d’agrupacions identificades en l’article 11.3 de la Llei 38/2003, de 17 de novembre, general de subvencions, estes prohibicions tampoc podran concórrer en cap dels seus membres.

7. El compliment d’estos criteris d’admissibilitat haurà de mantindre’s durant tot el període d’execució de l’operació i durant un termini de cinc anys després de la realització del pagament final al beneficiari.

*Quarta. Cofinançament i import de l’ajuda*

1. L’import del sobrecost que resulte per l’aplicació de les taules següents podrà ser subvencionat en un 100 %. La taxa de cofinançament de l’FEMP per a estes ajudes serà el 75 % de l’import concedit i el 25 % restant l’aportarà la Generalitat Valenciana.

2. Càlcul de l’ajuda màxima:

El càlcul de la quantia de l’ajuda es farà segons la partida d’ajuda sol·licitada:

a) Per a calcular els costos addicionals derivats del consum de combustible dels vaixells auxiliars d’aqüicultura, es multiplicarà l’import de la factura justificativa del pagament pel coeficient d’increment del cost de producció de la partida de combustible corresponent al mes del gasto, segons la taula següent:

|  |  |
| --- | --- |
| Sobrecost mensual per litre de combustible consumit | |
| 2022 | Sobrecost mensual subvencionable (euros/litre) |
| Març | 0,35 |
| Abril | 0,45 |
| Maig | 0,15 |
| Juny | 0,35 |
| Juliol | 0,25 |
| Agost | 0,25 |
| Setembre | 0,15 |
| Octubre | 0,25 |
| Novembre | 0,15 |
| Desembre | 0,04 |

  

|  |  |
| --- | --- |
| Sobrecost mensual per litre de combustible consumit | |
| 2023 | Sobrecost mensual subvencionable (euros/litre) |
| Gener | 0,20 |
| Febrer | 0,10 |
| Març | 0,10 |
| Abril | 0,05 |
| Maig | 0,04 |
| Juny | 0,05 |
| Juliol | 0,05 |
| Agost | 0,19 |
| Setembre | 0,25 |
| Octubre | 0,24 |
| Novembre | 0,15 |
| Desembre | 0,10 |

  

b) Per a cobrir els costos addicionals del consum de pinsos i oxigen, l’import de l’ajuda es calcularà aplicant a l’import de la factura un percentatge mensual, segons l’increment del cost de producció de cada partida, d’acord amb la taula següent:

|  |  |  |
| --- | --- | --- |
| *AQÜICULTURA. Sobrecost mensual*  *Tipus fix subvencionable 2022 (%) aplicant marge de seguretat* | | |
| *Període subvencionable* | *Total*  *Alimentació animal* | *Oxigen*  *2011* |
| Juliol | 14,00 % | 4,50 % |
| Agost | 13,75 % | 5,75 % |
| Setembre | 14,00 % | 7,75 % |
| Octubre | 14,50 % | 4,25 % |
| Novembre | 14,75 % | 5,75 % |
| Desembre | 14,50 % | 6,25 % |

  

|  |  |  |
| --- | --- | --- |
| *AQÜICULTURA Sobrecost mensual*  *Tipus fix subvencionable 2023 (%) aplicant marge de seguretat* | | |
| *Període subvencionable* | *Total*  *Alimentació animal* | *Oxigen*  *2011* |
| Gener | 14,75 % | 7,00 % |
| Febrer | 15,00 % | 5,75 % |
| Març | 15,25 % | 4,50 % |
| Abril | 14,50 % | 5,50 % |
| Maig | 13,50 % | 4,75 % |
| Juny | 12,00 % | 5,00 % |
| Juliol | 11,25 % | 4,50 % |
| Agost | 10,50 % | 4,50 % |
| Setembre | 9,50 % | 5,50 % |
| Octubre | 9,00 % | 4,75 % |
| Novembre | 8,75 % | 0,50 % |
| Desembre | 8,50 % | 0,50 % |

  

3. El cost elegible per a ser subvencionable estarà relacionat al 100% amb l'activitat pròpia de l'empresa en l'àmbit de la producció aqüícola, responent al consum mig efectiu realitzat en anys anteriors, i no haja contribuït a l'augment de l'estoc per a consums futurs o la seua comercialització o venda a tercers.

4. L’import total de les factures per cada partida i mes es podrà acreditar amb un informe d’un auditor inscrit en el Registre oficial d’auditors de comptes (ROAC).

5. La documentació presentada amb la sol·licitud haurà d’incloure una llista de les partides i gastos mensuals acompanyada de les factures dels gastos i dels justificants de pagament corresponents.

6. Per a la determinació de l’elegibilitat del gasto es tindrà en compte la data que aparega en la factura com la data de prestació del servici/subministrament, i esta data, i no la data d’emissió de la factura, és la que haurà d’estar dins del període de referència subvencionable. No obstant això, en cas que la factura no arreplegue la data de prestació del servici o subministrament, s’entendrà que la data de prestació del servici o subministrament és la data d’emissió de la factura que haurà de trobar-se dins del període de referència subvencionable. Mai es tindran en compte els dos documents per a una mateixa partida i període.

7. La quantia màxima de l’ajuda podrà ser de fins al 100 % del gasto subvencionable per a les empreses que tinguen la consideració de microempreses, xicotetes o mitjanes empreses. A este efecte es tindrà en compte la definició de pime de la Recomanació 2003/361/CE de la Comissió, de 6 de maig de 2003, segons la qual són microempreses, xicotetes i mitjanes empreses (pime) les empreses amb menys de 250 empleats i amb un volum de negocis anual igual o inferior a 50 milions d’euros o un balanç general anual igual o inferior a 43 milions d’euros.

Per a les empreses que no tinguen la consideració de pime (grans empreses) la quantia màxima de l’ajuda serà de fins al 80 % del gasto subvencionable.

8. Tant per a les pimes com per a les grans empreses l’import total de l’ajuda que es concedirà per empresa del sector de l’aqüicultura no excedirà els 300.000 euros per a l’any 2022 i altres 300.000 per a l’any 2023. Està quantitat inclourà qualsevol altra ajuda, siga nacional o de la Unió Europea, que estiga destinada a cobrir el mateix tipus de gasto, per la qual cosa, si una empresa rep múltiples subvencions o ajudes per a un mateix gasto durant el mateix període, el total d’eixes ajudes no pot excedir els 300.000 euros.

9. Per a evitar el doble finançament, el període subvencionable per a les partides de pinso i oxigen en aqüicultura s’iniciarà l’1 de juliol de 2022, ja que de març a juny van ser finançades per l’FEMPA. Este període finalitzarà el 31 de desembre de 2023.

Per a la partida de combustible dels vaixells auxiliars d’aqüicultura, el període subvencionable s’iniciarà l’1 de març de 2022 i finalitzarà el 31 de desembre de 2023.

10. La quantia estarà condicionada, en tot cas, a l’existència de disponibilitats pressupostàries.

*Quinta. Marc normatiu*

A més de per estes bases reguladores, les ajudes regulades en esta orde es regiran pel que es disposa en:

1. Reglament (UE) núm. 508/2014, del Parlament Europeu i del Consell, de 15 de maig de 2014, relatiu al Fons Europeu Marítim i de Pesca (FEMP)

2. Reglament (UE) 2022/1278, del Parlament Europeu i del Consell, de 18 de juliol de 2022, pel qual es modifica el Reglament (UE) 508/2014 pel que fa a les mesures específiques per a mitigar les conseqüències de la guerra d’agressió de Rússia contra Ucraïna en les activitats pesqueres i atenuar els efectes de la pertorbació del mercat causada per eixa guerra d’agressió en la cadena de subministrament de productes de la pesca i l’aqüicultura.

3. Reglament (UE) núm. 1303/2013, del Parlament Europeu i del Consell, de 17 de desembre de 2013, pel qual s’establixen les disposicions comunes relatives al Fons Europeu de Desenrotllament Regional, al Fons Social Europeu, al Fons de Cohesió, al Fons Europeu Agrícola de Desenrotllament Rural i al Fons Europeu Marítim i de la Pesca.

4. Programa operatiu per a Espanya del Fons Europeu Marítim i de Pesca, aprovat per la Decisió d’execució de la Comissió, de 13 de novembre de 2015, i el Programa operatiu per a Espanya del Fons Europeu Marítim de Pesca i d’Aqüicultura, aprovat per la Decisió d’execució de la Comissió, de 29 de novembre de 2022.

5. Llei 39/2015, d’1 d’octubre, del procediment administratiu comú de les administracions públiques, d’ara en avant Llei 39/2015.

6. Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s’aprova el seu reglament, així com les altres normes bàsiques que despleguen la llei.

7. Llei 1/2015, de 6 de febrer, d’hisenda pública, del sector públic instrumental i de subvencions, de la Generalitat Valenciana.

De conformitat amb el que es disposa en l’article 6.1 de la Llei 38/2003, de 17 de novembre, les subvencions finançades amb càrrec als fons de la Unió Europea es regiran per les normes comunitàries aplicables i per les normes nacionals de desenrotllament o transposició d’aquelles.

*Sexta. Obligacions de les beneficiàries*

1. Les beneficiàries quedaran obligades a sotmetre’s a la normativa sobre supervisió, seguiment i control de subvencions, així com a facilitar tota la informació que requerisca l’òrgan gestor de la subvenció. Igualment, quedaran, en tot cas, subjectes a les obligacions que imposa l’article 14 de la Llei 38/2003, de 17 de novembre, general de subvencions.

2. A més, han de complir amb les obligacions següents:

a) Comunicar a la conselleria competent en pesca marítima l’obtenció de subvencions per a la mateixa finalitat procedents de qualsevol administració o ens públic o privat, nacional o internacional. Esta comunicació s’ha de fer tan prompte com es conega i, en tot cas, prèviament a la justificació de l’aplicació que s’ha donat als fons percebuts.

b) Comunicar qualsevol variació que afecte les dades i la documentació entregada a l’Administració en el context de tramitació d’esta ajuda.

c) Complir les obligacions de transparència establides en l’article 10 d’estes bases.

d) Conservar els documents justificatius de l’aplicació dels fons rebuts durant un mínim de cinc anys des de la data comptable de l’últim pagament, a l’efecte de comprovació i control. A més, també haurà de conservar els documents justificatius relacionats amb els gastos subvencionats per l’FEMP durant un termini de dos anys a partir del 31 de desembre següent a la presentació dels comptes en els quals estiguen inclosos els gastos de l’operació d’acord amb el que s’establix en l’article 140 del Reglament (UE) número 1303/2013.

*Sèptima. Incompatibilitat de l’ajuda*

Les ajudes establides en estes bases seran incompatibles amb qualsevol altra ajuda concedida per a la mateixa finalitat i el període procedent de qualsevol altra administració o ens públic o privat, nacional, de la Unió Europea o d’organismes internacionals.

*Octava. Requisits de notificació, comunicació o exempció*

D’acord amb el que s’establix en l’article 8.2 del Reglament (UE) núm. 508/2014, del Parlament Europeu i del Consell, de 15 de maig de 2014, relatiu al Fons Europeu Marítim i de Pesca, els articles 107, 108 i 109 del TFUE no seran aplicables als pagaments efectuats pels estats membres, de conformitat amb este reglament dins de l’àmbit de l’article 42 del TFUE i, per tant, no són aplicables als pagaments de les ajudes previstes en estes bases reguladores establides de conformitat amb l’article 68 del Reglament (UE) núm. 508/2014.

*Novena. Informació relativa al tractament de dades de caràcter personal*

1. La gestió de les ajudes que preveuen estes bases comporta el tractament de dades de caràcter personal, per la qual cosa cal complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. En el disseny de la sol·licitud, dels formularis, de l’aportació documental i altres actes administratius, s’han de tindre en compte els principis de protecció de dades. En concret, les dades personals han de ser adequades, pertinents i limitades al que siga necessari en relació amb les finalitats per a les quals es tracten.

3. En tota la gestió de les ajudes s’ha de garantir una seguretat adequada de les dades personals, la qual ha d’incloure la protecció contra el tractament no autoritzat o il·lícit i contra la seua pèrdua, destrucció o dany accidental, mitjançant l’aplicació de mesures tècniques o organitzatives apropiades que permeten aconseguir la integritat i la confidencialitat de les dades.

*Dècima. Publicitat, transparència, subministrament d’informació i dades obertes*

1. L’acceptació per part de les persones beneficiàries del finançament de les ajudes regulades en esta orde implica l’acceptació de la seua inclusió en la llista d’operacions que serà publicada per l’autoritat de gestió de conformitat amb l’article 119, apartat 2, del Reglament (UE) número 508/2014, del Parlament Europeu i del Consell, de 15 de maig de 2014, relatiu al Fons Europeu Marítim i de Pesca.

2. A les ajudes convocades i concedides d’acord amb estes bases reguladores els serà aplicable el que es preveu en els articles 18 i 20 de la Llei 38/2003, de 17 de novembre, general de subvencions.

3. En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, les persones beneficiàries de la subvenció han de complir les obligacions de transparència següents:

i. Les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben, durant el període d’un any, ajudes o subvencions públiques en una quantia superior a 100.000 euros.

b) Perceben, durant el període d’un any natural, alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les ajudes o subvencions percebudes representen com a mínim el 40 % del total dels seus ingressos anuals, sempre que arriben, almenys, a la quantitat de 5.000 euros.

En particular, s’ha de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. La publicació es farà per mitjà de la pàgina web de l’entitat o per la plataforma TEP - Transparència Entitats Privades, de GVA Oberta, a la qual es pot accedir en <https://gvaoberta.gva.es/va/tep.>

Esta informació s’ha de publicar a partir de l’any següent a l’any en què s’hagen superat els llindars establits, i s’haurà de mantindre publicada durant, almenys, quatre anys naturals.

ii. Sense perjuí de les obligacions previstes en l’apartat anterior, totes les entitats o beneficiàries de subvencions han de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, amb la inclusió del logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

iii. Les entitats o les beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d’abril, en el termini de 15 dies hàbils des del requeriment. Una vegada transcorregut el termini conferit en el requeriment sense que s’haja atés, l’òrgan que haja efectuat el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022, de 13 d’abril.

iv. Els nous conjunts de dades que es generen per la formalització i el desenrotllament de les subvencions que atorgue l’Administració de la Generalitat s’han de disposar, sempre que siga possible, com a conjunt de dades obertes.

Onzena. Òrgans competents

La instrucció del procediment correspondrà a la secció de pesca marítima de la direcció territorial de la Conselleria competent en pesca marítima en l’àmbit territorial en què estiga situat l’establiment autoritzat de l’empresa aqüícola.

Es delega en el director general competent en matèria de pesca marítima i aqüicultura la resolució, el pagament, el reintegrament i la revocació de les ajudes regulades en estes bases.

CAPÍTOL II

*Procediment de concessió i pagament*

*Dotzena. Forma i termini de presentació de les sol·licituds*

1. El procediment de concessió s’iniciarà d’ofici mitjançant una convocatòria publicada en el *Diari Oficial de la Generalitat Valenciana*  i en la Base de dades nacional de subvencions, d’acord amb el procediment establit en l’article 20.8 de la Llei 38/2003, de 17 de novembre, general de subvencions, fixant-se la quantia total màxima destinada a la subvenció convocada i el crèdit pressupostari al qual se li imputa.

2. Les persones interessades que tinguen els requisits que es preveuen per a ser beneficiàries en les bases reguladores han de presentar les sol·licituds per mitjà del model normalitzat que es publicarà en la seu electrònica de la Generalitat, en el termini i de la forma que es determinen en la convocatòria corresponent.

Respecte de la presentació de les sol·licituds, i pel que fa a l’obligació de relacionar-se electrònicament amb l’Administració, caldrà ajustar-se al que disposa l’article 14 de la Llei 39/2015, d’1 d’octubre, del procediment administratiu comú de les administracions públiques.

*Tretzena. Instrucció del procediment*

1. L’òrgan instructor del procediment podrà realitzar d’ofici totes les actuacions que considere necessàries amb vista a la determinació, el coneixement i la comprovació de les dades en virtut de les quals haja de formular la proposta de resolució.

2. En el cas que la sol·licitud no complisca els requisits exigits o no s’hi adjunten els documents preceptius, es requerirà l’interessat perquè, dins del termini de deu dies, esmene la falta o adjunte els documents, amb la indicació que, si no ho fa, es considerarà que desistix de la seua petició, amb la resolució prèvia que s’ha de dictar en els termes que preveu l’article 21 de l’apartat 1 de la Llei 39/2015.

3. Si el sol·licitant no complix els requisits per a ser beneficiari de les ajudes o incorre en algun incompliment de les seues obligacions i compromisos establits en la present orde, la Secció de Pesca Marítima donarà tràmit d’audiència a l’interessat, i concedirà un termini de deu dies perquè al·legue el que considere convenient, segons el que disposa l’article 82 de la Llei 39/2015.

4. En vista de la sol·licitud i de la documentació presentada, les seccions de pesca marítima remetran als sol·licitants, la sol·licitud dels quals complisca els criteris per a ser beneficiaris, un escrit amb el càlcul de l’ajuda màxima a la qual podrà optar d’acord amb l’article 4 de l’annex I d’esta orde.

5. Les beneficiàries disposaran d’un termini de deu dies per a al·legar, amb l’aportació de la documentació corresponent, els errors, omissions o altres circumstàncies que consideren convenients.

6. La Secció de Pesca Marítima de cada direcció territorial elaborarà, tenint en compte la documentació que conste en l’expedient, un informe d’elegibilitat i el remetrà a la Direcció General de Pesca. En este informe haurà de manifestar si la documentació presentada és o no és correcta i si la persona sol·licitant complix amb els requisits per a ser beneficiària. En cas que els complisca, s’inclourà una proposta d’import màxim d’ajuda.

*Catorzena. Avaluació de les sol·licituds*

1. Les ajudes es concediran en règim de concurrència competitiva. Les sol·licituds que complisquen amb els requisits exigits en estes bases i en la convocatòria inclosa en l’annex II seran avaluades per una comissió d’avaluació, creada a este efecte, i estarà formada pels membres següents:

a) Presidència: persona titular de la subdirecció general amb competències en matèria de pesca i aqüicultura, que la presidirà.

b) Vocals: la persona titular del servici competent en matèria d’ajudes i ordenació al sector pesquer i aqüícola i la persona titular de la direcció de secció competent en matèria d’ordenació pesquera, i una d’estes persones, a més, caldrà que actue com a secretari/ària.

En cas d’absència, vacant o malaltia, així com en els casos en què haja sigut declarada la seua abstenció o recusació, se substituiran estos membres pels tècnics adscrits a la conselleria competent en pesca marítima, que seran designats pel director general competent en matèria de pesca marítima i aqüicultura. Esta comissió d’avaluació haurà d’ajustar el seu funcionament a les previsions establides per als òrgans col·legiats en el capítol II del títol preliminar de la Llei 40/2015, d’1 d’octubre, de règim jurídic del sector públic. La comissió d’avaluació podrà recaptar tots els informes, les dades i els documents que considere convenients per a resoldre els dubtes que es presenten i prendre els acords necessaris.

2. Atés el caràcter compensatori de les ajudes a causa d’una situació extraordinària, no es prioritzaran les sol·licituds en funció de criteris de selecció. En cas que l’import global màxim destinat a la subvenció siga insuficient, la comissió de valoració procedirà al prorrateig de l’ajuda entre tots els sol·licitants que complisquen amb els criteris per a ser beneficiaris. El prorrateig es calcularà de manera proporcional a l’import individual que podria correspondre a cada sol·licitud en el cas que hi haguera crèdit suficient per a fer-ho.

3. Després de la celebració de la comissió d’avaluació, l’òrgan col·legiat emetrà un informe dirigit a l’òrgan instructor, que farà la proposta de resolució i l’elevarà a l’òrgan competent per a concedir les ajudes en el termini de 10 dies hàbils. En esta proposta es farà una llista amb els sol·licitants per als quals es proposa la concessió de la subvenció i la seua quantia, així com, i de manera expressa, la desestimació de la resta de sol·licituds, i també aquelles sol·licituds que hagueren sigut inadmeses a tràmit.

*Quinzena. Resolució i pagament.*

1. El director general competent en matèria de pesca marítima i aqüicultura resoldrà el procediment de concessió i pagament en el termini de deu dies hàbils des de la data d’elevació de la proposta de resolució per part de l’òrgan instructor, i d’acord amb el que es preveu en la legislació de procediment administratiu comú vigent.

La sol·licitud de pagament i la documentació justificativa s’aportarà amb la sol·licitud de la subvenció.

2. Per al pagament de l’ajuda és imprescindible que les beneficiàries estiguen al corrent de les seues obligacions tributàries i de la Seguretat Social i que no tinguen pendent de pagament cap altre deute, per cap concepte, amb l’Administració pública de la Comunitat Valenciana. Igualment, la persona beneficiària no tindrà pendent de pagament cap obligació per reintegrament de subvencions.

3. Mitjançant una resolució de la persona titular de la direcció general amb competències en matèria de pesca marítima i aqüicultura s’acordarà tant l’atorgament i pagament de les ajudes, com la desestimació i la no concessió, per inadmissió, denegació, desistiment, renúncia al dret o la impossibilitat material sobrevinguda. La resolució serà motivada en cas de desestimació i en els casos en què així ho exigisca la llei.

4. El termini màxim per a resoldre i notificar la resolució serà de tres mesos a comptar des de l’endemà de la data de finalització del termini de presentació de sol·licituds. Transcorregut este termini sense que s’haja notificat resolució expressa, les persones interessades podran entendre desestimades les seues sol·licituds per silenci administratiu.

5. La resolució de les ajudes s’adopta, d’acord amb el que s’establix en l’article 11, per delegació de la persona titular de la Conselleria, per la qual cosa esta resolució posa fi a la via administrativa, i es podrà interposar d’esta, amb caràcter potestatiu i en el termini d’un mes, un recurs de reposició davant de la persona titular de la Secretaria Autonòmica d’Agricultura, Ramaderia i Pesca, de conformitat amb el que es disposa en el punt primer de la Resolució de 27 de març de 2024, del conseller d’Agricultura, Ramaderia i Pesca, per la qual es deleguen determinades competències en els diferents òrgans de la Conselleria.

El recurs contenciós administratiu es podrà interposar directament, de conformitat amb el que disposa la Llei 29/1998, de 13 de juliol, reguladora d’esta jurisdicció, en el termini de dos mesos quan es tracte d’una resolució expressa, o de sis mesos quan es tracte de desestimació per silenci administratiu. Tot això sense perjuí de la interposició de qualsevol altre recurs que es considere convenient.

*Setzena. Reintegrament*

1. Correspondrà el reembossament de les quantitats percebudes i l’exigència de l’interés de demora corresponent des del moment del pagament de la subvenció fins a la data en què s’acorde la procedència del reintegrament, en els casos que preveuen els articles 36 i 37 de la Llei 38/2003, de 17 de novembre, general de subvencions.

2. Els procediments de reintegrament de subvencions es regiran pel que es disposa en l’article 42 de la Llei 38/2003, de 17 de novembre, general de subvencions, i en l’article 172 de la Llei 1/2015, de 6 de febrer, de la Generalitat, d’hisenda pública, del sector públic instrumental i de subvencions.

3. El director o la directora territorial de la Conselleria d’Agricultura, Aigua, Ramaderia i Pesca, iniciarà el procediment de reintegrament de la subvenció i instruirà l’expedient, amb l’audiència prèvia de l’interessat, de devolució d’ajudes.

4. Una vegada tramitat el procediment de reintegrament, el director o la directora territorial enviarà l’expedient, amb la proposta que corresponga, al director general competent en matèria de pesca marítima i aqüicultura, per a la seua resolució.

*Dessetena. Actuacions de comprovació, control i inspecció de les ajudes*

1. L’òrgan concedent de les ajudes té la facultat per a fer els controls que considere necessaris per a comprovar les dades que justifiquen l’atorgament de l’ajuda, els requisits i els compromisos establits en estes bases reguladores i la normativa sobre controls que regula les ajudes finançades pel Fons Europeu Marítim de Pesca (FEMP).

Els controls es duran a terme d’acord amb el pla de controls establit per l’OIG (òrgan intermedi de gestió) per a les ajudes finançades per l’FEMP.

Per a comprovar que el beneficiari no ha rebut ajudes per a la mateixa finalitat que superen la quantia del sobrecost per l’augment del preu de cada una de les partides, es consultarà la Base de dades nacional de subvencions.

2. L’exercici d’estes funcions d’inspecció i control inclou les actuacions dirigides a la prevenció i detecció de frau, d’acord amb el que s’establix en el Reglament (UE) 1303/2013 del Parlament Europeu i del Consell, de 17 de desembre de 2013, i en el Reglament (UE) 508/2014 del Parlament Europeu i del Consell, de 15 de maig de 2014.

Qualsevol persona que tinga coneixement de fets que puguen ser constitutius de frau o irregularitat en relació amb projectes o operacions finançats totalment o parcialment a càrrec de fons procedents de la Unió Europea en el marc de qualsevol de les convocatòries per a la concessió d’ajudes objecte d’estes bases, podrà posar estos fets en coneixement del Servici Nacional de Coordinació Antifrau de la Intervenció General de l’Administració de l’Estat, per mitjans electrònics a través del canal habilitat a este efecte per este servici en l’adreça web

[https://www.igae.pap.hacienda.gob.es/sitios/igae/es-ES/snca/Paginas/ComunicacionSNCA.aspx,](https://www.igae.pap.hacienda.gob.es/sitios/igae/es-ES/snca/Paginas/ComunicacionSNCA.aspx, )

en els termes que establix la Comunicació 1/2017, de 6 d’abril, del servici mencionat.

3. D’acord amb l’article 46.2 de la Llei 38/2003, de 17 de novembre, la negativa a complir l’obligació de les beneficiàries o tercers a prestar col·laboració i facilitar documentació que se’ls requerisca en l’exercici d’estes funcions d’inspecció i control es considerarà resistència, excusa, obstrucció o negativa i, per tant, causa de revocació i reintegrament, si és el cas, de l’ajuda, sense perjuí de les sancions que puguen correspondre.

*Dihuitena. Responsabilitats i règim sancionador*

El règim de responsabilitats, infraccions i sancions aplicable és el previst en el títol IV de la Llei 38/2003, de 17 de novembre, general de subvencions i en el capítol IV del títol X de la Llei 1/2015, de 6 de febrer, d’hisenda pública, del sector públic instrumental i de subvencions, de la Generalitat Valenciana.

ANNEX II

*Convocatòria d’ajudes en l’exercici 2024*

Primer. Objecte de l’ajuda, gastos subvencionables i finalitat.

Es convoquen per a l’any 2024 les ajudes destinades a compensar econòmicament els costos addicionals per increment dels preus de les partides següents:

– Consum de gasoil suportat pels vaixells auxiliars d’aqüicultura durant el període comprés entre l’1 de març de 2022 i el 31 de desembre de 2023.

– Consum de pinsos i oxigen dels establiments d’aqüicultura que tinguen les seues instal·lacions a la Comunitat Valenciana, durant el període comprés entre l’1 de juliol de 2022 i el 31 de desembre de 2023.

Estes ajudes estan regulades conforme a les bases establides en annex I de la present orde.

|  |  |
| --- | --- |
| Prioritat/objectiu/mesura | Art. R(UE)508/2014 |
| 5.1.3 Mesures de comercialització | 68.3 |

*Segon. Cofinançament i intensitat de les ajudes*

1. L’import màxim de l’ajuda podrà cobrir el 100 % del sobrecost del gasoil consumit pels vaixells auxiliars d’aqüicultura en el període comprés entre l’1 de març de 2022 i el 31 de desembre de 2023, així com el sobrecost del pinso i l’oxigen en els establiments d’aqüicultura en el període comprés entre l’1 de juliol de 2022 i el 31 de desembre de 2023.

2. Les ajudes previstes en esta convocatòria, d’acord amb el que s’establix en la Llei de pressupostos generals de la Generalitat per a l’any 2024, es finançaran amb càrrec a l’aplicació pressupostària G01120205GE00000.714A00.4, línia S1322, del capítol 4, Compensació per la pertorbació del mercat causada per la guerra a Ucraïna fins a un màxim d’un milió huit-cents cinquanta mil euros (1.850.000 euros), amb el desglossament següent:

a) Línia d’ajudes destinada a cobrir el sobrecost del gasoil en els vaixells auxiliars d’aqüicultura, amb un import global màxim estimat de 410.000 euros.

b) Línia d’ajudes destinada a cobrir el sobrecost de pinso, amb un import global màxim estimat d’1.400.000 euros.

c) Línia d’ajudes destinada a cobrir el sobrecost de l’oxigen, un import global màxim estimat de 40.000 euros.

3. La contribució del Fons Europeu, Marítim i de Pesca (FEMP) serà del 75 % i el 25 % restant l’aportarà la Generalitat Valenciana, d’acord amb el que es disposa en els articles 94 i 95 del Reglament (UE) núm. 508/2014, del Parlament Europeu i del Consell, de 15 de maig de 2014.

4. L’import total de l’ajuda per empresa del sector de l’aqüicultura no excedirà els 300.000,00 euros per empresa, i per any, amb independència del nombre d’establiments dels quals dispose esta.

En cas que la persona sol·licitant tinga diversos establiments, haurà de fer una declaració responsable en la qual indique la sol·licitud d’ajuda que va presentar o té previst presentar per a cada centre productiu i davant de quin òrgan de la comunitat autònoma que siga procedent. L’òrgan gestor comprovarà amb les restants comunitats autònomes que, si és el cas, l’import màxim de les ajudes concedides, i les sol·licitades pendents de concessió a l’empresa, no supera els 300.000,00 euros per any.

*Tercer. Forma i termini de presentació de les sol·licituds*

1. El termini per a la presentació de sol·licituds serà de deu dies hàbils a comptar de l’endemà de la publicació de l’extracte de la resolució en el *Diari Oficial de la Generalitat Valenciana*, sense poder ser admeses a tràmit les sol·licituds que es presenten fora d’este termini, i es resoldrà la inadmissió d’estes, que haurà de ser notificada als interessats en els termes previstos en els articles 40 i els següents de la Llei 39/2015, d’1 d’octubre.

2. Les sol·licituds es presentaran mitjançant el corresponent model normalitzat disponible a través de la seu electrònica de la Generalitat, en l’adreça d’internet sede.gva.es/va/proc96907, acompanyades de la documentació corresponent. Preferiblement, es presentaran i es dirigiran a la direcció territorial de la conselleria competent en pesca marítima, en l’àmbit territorial de la qual es trobe l’establiment d’aqüicultura pel qual se sol·licita l’ajuda, o de qualsevol de les formes que establisca la legislació del procediment administratiu comú vigent.

3. Les persones obligades a relacionar-se amb la Generalitat a través de mitjans electrònics, en els termes de l’article 14 de la Llei 39/2015, d’1 d’octubre, del procediment administratiu comú, així com les persones sol·licitants que no estiguen obligades a fer-ho, però opten per esta via, han de presentar les sol·licituds telemàticament a través de la seu electrònica de la Generalitat en l’adreça d’internet sede.gva.es/va/proc96907.

4. Per a accedir de manera telemàtica al procediment, la persona sol·licitant ha de disposar de firma electrònica avançada, bé amb el certificat qualificat de representant d’entitat (si és persona jurídica) o bé amb el certificat reconegut per a ciutadans (si és persona física), els dos emesos per l’Agència de Tecnologia i Certificació Electrònica de la Comunitat Valenciana (ACCV). Així mateix, es pot utilitzar qualsevol altre sistema de firma electrònica admés per la seu electrònica de la Generalitat (sede.gva.es/va/sede\_certificados).

5. Quan es vullga tramitar un procediment en representació d’altres persones físiques o jurídiques, es podrà atorgar esta representació a través del Registre de representants de l’ACCV

[https://www.accv.es/vl/servicios/ciudadanos-y-autonomos/registro-de-representantes/](https://www.accv.es/vl/servicios/ciudadanos-y-autonomos/registro-de-representantes/ )

L’accés a este registre per part dels representats es pot fer mitjançant un certificat qualificat de ciutadà (si és persona física) o de representant d’entitat (si és persona jurídica).

6. En cas de presentació telemàtica, les sol·licituds s’han de firmar amb el certificat digital de la persona física o jurídica que presenta la sol·licitud o, si és el cas, amb el certificat digital del seu representant. Així mateix, qui siga competent per a fer-ho firmarà electrònicament els documents que s’adjunten la firma dels quals siga obligatòria.

7. Les esmenes o les aportacions documentals posteriors a la presentació de la sol·licitud es podran dur a terme telemàticament en la seu electrònica de la Generalitat a través de l’adreça d’internet sede.gva.es/va/proc96907.

8. Si algun dels subjectes als quals fa referència l’article 14.2 de la Llei 39/2015, d’1 d’octubre, presenta la sol·licitud presencialment, se li requerirà que l’esmene per mitjà de la presentació electrònica, en els termes que preveu l’article 68.4 de la mencionada Llei 39/2015, d’1 d’octubre. A estos efectes, es considerarà com a data de presentació de la sol·licitud aquella en la qual s’haja fet l’esmena.

9. Quan les persones interessades necessiten donar d’alta o modificar un compte bancari per a la percepció de les ajudes convocades, esta actuació es podrà dur a terme de manera telemàtica mitjançant la seu electrònica de la Generalitat (sede.gva.es/va/proc22648), si bé tenen esta obligació els subjectes previstos en l’article 6 de l’Orde 2/2022, de la Conselleria d’Hisenda i Model Econòmic, per la qual es regulen les actuacions o tràmits d’alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat.

10. El formulari de sol·licitud incorpora les declaracions responsables següents, que els sol·licitants hauran de subscriure, en tot cas, per a poder accedir a l’ajuda. Estes declaracions s’han d’individualitzar per a cada un dels membres en el cas de les comunitats de béns o d’altres agrupacions sense personalitat jurídica. En subscriure la declaració responsable el sol·licitant de l’ajuda manifesta que complix amb els requisits exigits per a obtindre la condició de persona beneficiària, que disposa de la documentació que així ho acredita, que la posarà a la disposició de l’Administració quan li siga requerida i que es compromet a mantindre el compliment dels requisits fins al cobrament de l’ajuda o fins al termini indicat en les bases reguladores si és el cas:

a) Declaració responsable de no trobar-se en cap de les situacions que preveu l’article 13 de la Llei 38/2003, de 17 de novembre, incloent la inexistència d’obligacions de reintegrament d’altres subvencions o ajudes, o, si és el cas, el fidel compliment de les obligacions de reintegrament d’altres subvencions o ajudes, d’acord amb els termes que establix l’article 21 del Reglament de la Llei 38/2003, de 17 de novembre, aprovat pel Reial decret 887/2006, de 21 de juliol, i comprometre’s a complir este requisit durant el temps inherent a l’exercici del dret de cobrament de la subvenció.

b) Declaració responsable de no haver comés una infracció greu, un delicte o frau o haver participat en l’explotació, la gestió o la propietat de vaixells pesquers inclosos en la llista de vaixells de la unió que practiquen pesca il·legal, no declarada i no reglamentada (INDNR), en els termes i terminis establits en l’article 10 del reglament (UE) núm. 508/2014, del Parlament Europeu i del Consell, de 15 de maig de 2014, relatiu al Fons Europeu Marítim i de Pesca.

c) Declaració responsable de no haver rebut ni sol·licitat altres subvencions, ajudes, ingressos o recursos per a la mateixa finalitat procedents de qualsevol administració o ens públic o privat, nacional, de la Unió Europea o d’organismes internacionals. En cas contrari, cal especificar la quantia.

d) Declaració responsable del compliment de la normativa d’integració laboral de persones amb discapacitat d’acord amb el Decret 279/2004, de 17 de desembre.

e) Declaració responsable de no tindre pendent de recuperació ajudes a conseqüència d’una decisió prèvia de la Comissió Europea que les declare il·legals i incompatibles amb el mercat comú.

f) Declaració responsable d’informar les persones de les quals aporte dades o documentació en este procediment de:

i) La comunicació d’estes dades a l’Administració per a tractar-les en l’àmbit de les seues competències i d’acord amb les finalitats del procediment.

ii) La possibilitat que l’Administració faça consultes relacionades amb les dades per a comprovar-ne, entre altres aspectes, la veracitat. En cas que esta consulta requerisca per llei l’autorització de la persona les dades de la qual es consultaran, es disposa d’esta autorització que estarà disponible a requeriment de l’Administració en qualsevol moment.

iii) Del dret d’oposició que tenen al fet que l’Administració tracte les seues dades, i en este cas s’haurà de comunicar esta oposició a l’Administració als efectes oportuns.

g) Declaració responsable que els costos subvencionables estan relacionats al 100 % amb l’activitat pròpia de l’empresa en l’àmbit de la producció aqüícola, responent al consum mitjà efectuat en anys anteriors, i no han contribuït a l’augment de l’estoc per a consums futurs o a la seua comercialització o venda a tercers.

h) Declaració responsable de complir amb els terminis de pagament establits en la Llei 3/2004, de 29 de desembre, per la qual s’establixen mesures de lluita contra la morositat en les operacions comercials, en el cas que les subvencions superen l’import de 30.000 euros, quan els sol·licitants siguen empreses que puguen presentar el compte de pèrdues i guanys abreujat.

*Quart. Documentació que cal adjuntar a la sol·licitud*

1. Els sol·licitants hauran d’aportar, juntament amb la sol·licitud degudament omplida, la documentació següent, en el cas de no autoritzar o oposar-se a la seua consulta per l’òrgan gestor del procediment:

a) En el cas de representants que no estiguen registrats en el Registre de Representants de l’ACCV, la documentació acreditativa de la representació que tinga la persona que compareix en lloc del sol·licitant.

b) En el cas de persones jurídiques, la documentació acreditativa de la vàlida constitució i la inscripció registral i, si és el cas, l’acreditació de la representació del firmant de la sol·licitud.

c) En el cas d’entitats sense personalitat jurídica, la documentació acreditativa del nomenament d’un representant o apoderat únic de l’entitat, amb poders suficients per a complir les obligacions que, com a beneficiari, corresponen a l’entitat. Així mateix, es farà constar que la quota de participació en la subvenció serà en funció de la quota de participació en l’entitat de cada un dels membres. (Model disponible com a annex a la sol·licitud en l’adreça d’internet sede.gva.es/es/proc96907).

d) Certificat d’antecedents penals en el cas de persones jurídiques i en el cas de persones físiques que s’oposen a la consulta per part de l’òrgan gestor en el Registre central de penats.

e) Per a aquelles subvencions d’import superior a 30.000 euros, i els beneficiaris de les quals siguen empreses que, d’acord amb la normativa comptable no puguen presentar el compte de les pèrdues i els guanys abreujat, acreditaran el compliment dels terminis legals de pagament mitjançant una certificació emesa per l’auditor inscrit en el Registre oficial d’auditors de comptes. Esta certificació s’emetrà segons els mitjans de prova que s’establixen en l’article 13.3.bis de l’LGS en la nova redacció donada pel Reial decret llei 5/2023, de 28 de juny. En cas que no siga possible emetre este certificat, es presentarà un informe de procediments acordats elaborat d’acord amb l’article 13.3 bis de l’LGS esmentat i l’article 22 bis del Reial decret 887/2006, de 21 de juliol, pel qual s’aprova el Reglament de l’LGS en la seua nova redacció donada pel Reial Decret llei 5/2023, de 28 de juny.

f) S’ha d’aportar el model de domiciliació bancària, en cas que la persona sol·licitant no estiga obligada a realitzar l’alta o la modificació del compte bancari a través de la tramitació telemàtica corresponent i no opte per efectuar esta tramitació telemàtica.

L’acreditació de la documentació indicada s’ha d’efectuar sense perjuí del que establix l’article 28.2 de la Llei 39/2015, d’1 d’octubre, del procediment administratiu comú de les administracions públiques.

2. Quan l’Administració actuant consulte o demane dades o documents en l’àmbit de les finalitats de la convocatòria que estiguen en el seu poder o que hagen sigut elaborats per qualsevol altra administració, el règim aplicable serà el següent:

a) L’òrgan gestor del procediment haurà d’estar autoritzat per la persona interessada per a poder consultar les dades que acrediten estar al corrent dels pagaments amb l’Agència Tributària, estatal i autonòmica, i les dades d’identitat fiscal de l’Agència Estatal de l’Administració Tributària. En cas contrari, la persona interessada ha d’aportar els documents acreditatius corresponents.

b) L’òrgan gestor del procediment està autoritzat per a consultar la informació següent: la representació en el Registre de representants de l’Agència de Tecnologia i Certificació Electrònica de la Comunitat Valenciana (ACCV), les dades d’estar al corrent amb la Tresoreria de la Seguretat Social i la inexistència d’antecedents penals de les persones físiques, així com les dades d’inscripció en el Registre general d’explotacions ramaderes (REGA) o en el Registre d’establiments d’aqüicultura (REA). No obstant això, si es vol oposar, és imprescindible que indique a continuació la informació concreta a la consulta de la qual s’oposa i els motius que ho justifiquen. Si s’oposa, queda obligada a aportar els documents acreditatius corresponents.

c) L’òrgan gestor podrà verificar l’exactitud de les dades declarades per la persona interessada, d’acord amb el que s’establix en la disposició addicional octava de la Llei orgànica 3/2018, de 5 de desembre, de protecció de dades personals i garantia dels drets digitals; en l’article 4 de la Llei 40/2015, d’1 d’octubre, de règim jurídic del sector públic, i en l’article 13 de la Llei 38/2003, de 17 de novembre, general de subvencions.

3. S’haurà d’adjuntar a la sol·licitud una relació detallada de les partides i gastos mensuals, acompanyada de les factures o documents equivalents d’estos gastos, així com els justificants de pagament (incloent-hi justificant bancari o tiquets de compra).

En cas de presentar un el tiquet de compra, este haurà de complir amb tots els requisits necessaris per a tindre caràcter de factura i, a més, acreditar-ne el pagament.

El certificat bancari justificatiu del pagament haurà d’identificar clarament les factures corresponents i els seus imports.

La documentació haurà de presentar-se agrupada per establiment aqüícola/vaixell auxiliar i per partida de gasto.

*Quint. Criteris de valoració de sol·licituds*

A causa del caràcter compensatori de les ajudes per la situació extraordinària, no es prioritzaran les sol·licituds en funció dels criteris de selecció. Si l’import global màxim assignat a cada partida de gasto subvencionable, especificat en el punt segon d’esta convocatòria, resulta insuficient, la comissió de valoració prorratejarà l’ajuda entre tots els sol·licitants que complisquen amb els criteris per a ser beneficiaris de les diferents partides de gasto. Este prorrateig es farà de manera proporcional a l’import individual que correspondria a cada sol·licitud en el cas que hi haguera crèdit suficient per a això.

*Sext. Resolució*

El director general competent en pesca marítima resoldrà la concessió i el pagament de l’ajuda en el termini de deu hàbils dies des de la data d’elevació de la proposta de resolució definitiva per part de l’òrgan instructor, i d’acord amb el que es preveu en la legislació de procediment administratiu comú vigent.

Mitjançant la resolució, s’acordarà tant l’atorgament de les ajudes com la desestimació i la no concessió, per inadmissió, denegació, desistiment, renúncia al dret o la impossibilitat material sobrevinguda. La resolució serà motivada en cas de desestimació i en els casos en què així ho exigisca la llei.

El termini màxim per a resoldre i notificar la resolució serà de tres mesos a comptar des de l’endemà de la data de finalització del termini de presentació de sol·licituds. Transcorregut este termini sense que s’haja notificat resolució expressa, les persones interessades podran entendre desestimades les seues sol·licituds per silenci administratiu, sense perjuí que subsistisca l’obligació legal de l’Administració de resoldre expressament sobre la petició formulada.

*Sèptim. Mitjans de notificació i publicació*

1. La pràctica de la notificació s’ajustarà a les disposicions contingudes en l’article 40 i següents de la Llei 39/2015, d’1 d’octubre, del procediment administratiu comú de les administracions públiques.

2. Les resolucions de concessió es publicaran en el DOGV, amb els efectes establits en la Llei 39/2015, d’1 d’octubre, del procediment administratiu comú de les administracions públiques. Per a avisar de la publicació de les resolucions en el DOGV, s’enviarà un correu electrònic a l’adreça indicada en la sol·licitud. Este avís no tindrà, en cap cas, efectes de notificació practicada i la seua falta no impedirà que la notificació es considere plenament vàlida.

3. Esta publicació substituirà la notificació, i tindrà els mateixos efectes. La data de la publicació serà la que es considere a l’efecte de notificació.

4. Addicionalment, la concessió de les ajudes es publicarà en la seu electrònica de la Generalitat (sede.gva.es/va/proc96907).

*Octau. Recursos*

La resolució de les ajudes posa fi a la via administrativa, i es podrà interposar contra esta, amb caràcter potestatiu i en el termini d’un mes, un recurs de reposició davant de la persona titular de la Secretaria Autonòmica d’Agricultura, Ramaderia i Pesca, de conformitat amb la Resolució de 27 de març de 2024, del conseller d’Agricultura, Ramaderia i Pesca, per la qual es deleguen determinades competències en els diferents òrgans de la Conselleria.

El recurs contenciós administratiu es podrà interposar directament, de conformitat amb el que disposa la Llei 29/1998, de 13 de juliol, reguladora d’esta jurisdicció, en el termini de dos mesos quan es tracte d’una resolució expressa o de sis mesos quan es tracte de desestimació per silenci administratiu. Tot això, sense perjuí de la interposició de qualsevol altre recurs que es considere convenient.

*Nové. Informació relativa al tractament de dades de caràcter personal. Protecció de dades*

1. La gestió de les ajudes comporta el tractament de dades de caràcter personal, de manera que s’han de complir les mesures i les garanties que regula la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d’abril de 2016, relatiu a la protecció de les persones físiques pel que fa al tractament de dades personals i a la lliure circulació d’estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.

2. D’acord amb el que preveuen els articles 13 i 14 del Reglament (UE) 2016/679 i l’article 11 de la Llei orgànica 3/2018, de 5 de desembre, respecte del tractament de dades de caràcter personal, cal informar sobre:

a) Nom del tractament: Ajudes en matèria de pesca i aqüicultura a càrrec de fons estructurals europeus (FEMP i FEMPA).

b) Responsable del tractament: persona titular de la subsecretària de la conselleria competent en matèria d’agricultura.

c) Finalitat del tractament: La gestió, el seguiment, l’auditoria i l’avaluació d’ajudes en el marc dels fons estructurals europeus en matèria de pesca i aqüicultura (FEMP i FEMPA).

d) Exercici de drets: Les persones interessades tenen dret a sol·licitar l’accés, la rectificació i la supressió de les seues dades de caràcter personal, així com a sol·licitar la limitació o l’oposició al tractament d’estes i a no ser objecte de decisions individuals automatitzades, de manera presencial o telemàtica, d’acord amb el que preveu l’adreça d’Internet següent: sede.gva.es/va/proc19970.

e) Reclamacions: sense perjuí de qualsevol altre recurs administratiu o acció judicial, si la persona interessada considera vulnerat el seu dret a la protecció de dades, pot reclamar davant de la Delegació de Protecció de Dades de manera presencial o telemàtica, de conformitat amb el que preveu l’adreça d’internet: sede.gva.es/va/proc22094, sense perjuí de la possibilitat de reclamar davant de l’Agència Espanyola de Protecció de Dades.

f) Es pot obtindre informació més detallada en l’enllaç següent:

<https://gvaoberta.gva.es/va/registre-activitats-de-tractament>

3. Quan la persona sol·licitant, o el seu representant legal, aporte dades de caràcter personal de terceres persones en el procediment administratiu, tindrà l’obligació d’informar dels aspectes següents:

a) La comunicació d’estes dades a l’Administració per al tractament en l’àmbit de les competències pròpies i d’acord amb les finalitats del procediment.

b) La possibilitat que l’Administració duga a terme consultes relacionades amb les seues dades per a comprovar, entre altres aspectes, la veracitat d’estes. Si esta consulta requerix una autorització per llei de les persones les dades de les quals s’han de consultar, la persona sol·licitant o el seu representant legal han d’haver recaptat esta autorització, la qual ha d’estar disponible a requeriment de l’Administració en qualsevol moment.

c) La possibilitat i la manera d’exercir els drets d’accés, rectificació, supressió, limitació del tractament o oposició que l’assistixen en relació amb el tractament de les dades personals pròpies.

*Dècim. Publicitat, transparència, subministrament d’informació i dades obertes*

1. L’acceptació per part de les beneficiàries del finançament de les ajudes regulades en esta orde implica l’acceptació de la seua inclusió en la llista d’operacions que serà publicada per l’autoritat de gestió de conformitat amb l’article 119, apartat 2, del Reglament (UE) número 508/2014, del Parlament Europeu i del Consell, de 15 de maig de 2014, relatiu al Fons Europeu Marítim i de Pesca.

2. A les ajudes convocades i concedides d’acord amb la present convocatòria i les bases reguladores de l’annex I d’esta orde, els serà aplicable el que es preveu en els articles 18 i 20 de la Llei 38/2003, de 17 de novembre, general de subvencions.

3. En compliment de la Llei 19/2013, de 9 de desembre, de transparència, accés a la informació pública i bon govern, la Llei 1/2022, de 13 d’abril, de transparència i bon govern de la Comunitat Valenciana, i l’article 18 de la Llei general de subvencions, les beneficiàries de la subvenció han de complir les obligacions de transparència següents:

i. Les entitats privades han de complir les obligacions de publicitat activa que arreplega el capítol II del títol I de la Llei 19/2013, de 9 de desembre, quan:

a) Perceben, durant el període d’un any, ajudes o subvencions públiques en una quantia superior a 100.000 euros.

b) Perceben, durant el període d’un any natural, alguna ajuda o subvenció de les entitats públiques de la Comunitat Valenciana que arreplega l’article 3 de la Llei 1/2022, en una quantia superior a 50.000 euros.

c) Les ajudes o subvencions percebudes representen com a mínim el 40 % del total dels seus ingressos anuals, sempre que arriben, almenys, a la quantitat de 5.000 euros.

En particular, s’ha de publicar, en els termes que preveuen els principis generals de l’article 5 de la Llei 19/2013, la informació institucional i organitzativa de l’article 6 i l’econòmica i pressupostària de l’article 8 d’esta. La publicació es farà per mitjà de la pàgina web de l’entitat o per la plataforma TEP - Transparència Entitats Privades, de GVA Oberta, a la qual es pot accedir en <https://gvaoberta.gva.es/va/tep>

Esta informació s’ha de publicar a partir de l’any següent a l’any en què s’hagen superat els llindars establits, i s’haurà de mantindre publicada durant, almenys, quatre anys naturals.

ii. Sense perjuí de les obligacions previstes en l’apartat anterior, totes les entitats o persones beneficiàries de subvencions han de fer la publicitat adequada del caràcter públic del finançament de programes, activitats, inversions o actuacions de qualsevol classe que siguen objecte de subvenció, amb la inclusió del logotip de la Generalitat Valenciana en mitjans de difusió com ara cartells, materials impresos, mitjans electrònics o audiovisuals, i en qualsevol altre mitjà de publicitat que es faça de l’activitat subvencionada.

iii. Les entitats o les persones beneficiàries de subvencions estan obligades a subministrar a l’entitat concedent, amb un requeriment previ, tota la informació que siga necessària perquè esta complisca les obligacions que preveu la Llei 1/2022, de 13 d’abril, en el termini de 15 dies hàbils des del requeriment. Una vegada transcorregut el termini conferit en el requeriment sense que s’haja atés, l’òrgan que haja efectuat el requeriment podrà acordar, amb un advertiment i una audiència previs a l’interessat, la imposició de multes coercitives en els termes que preveu l’article 5 de la Llei 1/2022, de 13 d’abril.

iv. Els nous conjunts de dades que es generen per la formalització i el desenrotllament de les subvencions que atorgue l’Administració de la Generalitat s’han de disposar, sempre que siga possible, com a conjunt de dades obertes.

  

València, 16 de setembre de 2024

Miguel Barrachina Ros

Conseller d'Agricultura, Aigua, Ramaderia i Pesca